ലീഗ് പ്രശ്നം പരിഹരിക്കാന് രണ്ടംഗ സമിതി തളിപ്പറമ്ബ്: മുന്സിപ്പല് മുസ്ലിം ലീഗില് ഉണ്ടായ പൊട്ടിത്തെറി പരിഹരിക്കാന് സംസ്ഥാന നേതൃത്വം രണ്ടുപേരെ ചുമതലപ്പെടുത്തി. അഴീക്കോട് മുന് എം.എല്.എ കെ.എം. ഷാജിയെയും പാറക്കല് അബ്ദുള്ളയെയും ആണ് ചുമലപ്പെടുത്തിയത്. 26 ന് സംസ്ഥാന കമ്മിറ്റി ചേരുന്നതിനു മുമ്ബായി പ്രശ്നം തീര്ക്കാനാണ് നിര്ദ്ദേശം. ലീഗിന്റെ മുതിര്ന്ന നേതാക്കളായ ദേശീയ സെക്രട്ടറി കുഞ്ഞാലിക്കുട്ടി, ട്രഷറര് വഹാബ്, എം.കെ. മുനീര്, വി.എം.എ സലാം, കെ.പി.എ. മജീദ് എന്നിവരുടെ നിര്ദ്ദേശപ്രകാരമാണ്, പ്രശ്ന പരിഹാരത്തിന് രണ്ടുപേരെ നിയോഗിച്ചതെന്നാണ് സൂചന. അതേസമയം. അള്ളാംകുളം വിഭാഗം തളിപ്പറമ്ബില് പുതിയ നാലോളം കമ്മിറ്റികള് രൂപീകരിച്ച് പ്രവര്ത്തനങ്ങളുമായി മുന്നോട്ടുപോവുകയാണ്. ഇവരുടെ ശക്തി തെളിയിക്കുന്നതിനായി നൂറുകണക്കിന് യുവാക്കളെ അണിനിരത്തി കഴിഞ്ഞദിവസം പ്രകടനം നടത്തിയിരുന്നു. ഇത് ലീഗിന്റെ ജില്ലാ കമ്മിറ്റിയെ ഞെട്ടിച്ചിരിക്കുകയാണ്. പ്രശ്നം നീണ്ടുപോയാല് തളിപ്പറമ്ബില് മുന്സിപ്പല് ഭരണം അട്ടിമറിക്കപ്പെടാന് സാധ്യതയുണ്ട്. 15 കൗണ്സിലര്മാരുള്ള ലീഗില് ഏഴ് കൗണ്സിലര്മാരാണ് അള്ളാംകുളം വിഭാഗത്തിനൊപ്പം ഉള്ളത്. 12 കൗണ്സിലര്മാരാണ് പ്രതിപക്ഷത്ത്. ഇവിടെ അവിശ്വാസം കൊണ്ടുവന്നാല് സി.പി.എം. അള്ളാംകുളം വിഭാഗത്തെ പിന്തുണച്ചേയ്ക്കും. രണ്ട് സ്ഥിരംസമിതി ചെയര്മാന്മാരടങ്ങിയ അള്ളാംകുളം വിഭാഗത്തിലെ കൗണ്സിലര്മാര് നിലവിലെ ഭരണസമിതിയെ പിന്തുണയ്ക്കില്ല. പ്രശ്നങ്ങള് എത്രയും പെട്ടെന്ന് തീര്ക്കാന് ജില്ലസംസ്ഥാന നേതൃത്വത്തിന് കഴിഞ്ഞില്ലെങ്കില് നഗരഭരണം ലീഗിന് നഷ്ടപ്പെട്ടേക്കും.